Det Økonomiske og Sociale Udvalgs udtalelse om »Kommissionens forslag til Rådets direktiv om minimumsforskrifter til forbedring af sundhedsbeskyttelse og sikkerhed for arbejdstagere, der kan blive udsat for fare hidrørende fra eksplosiv atmosfære« () (96/C 153/07)

Rådet for Den Europæiske Union besluttede den 15. november 1995 under henvisning til EF-traktatens artikel 118 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Social-, Familie-, Uddannelses- og Kulturspørgsmål, som udpegede Giorgio Liverani til ordfører. Sektionen vedtog sin udtalelse den 15. februar 1996.

Det Økonomiske og Sociale Udvalg vedtog på sin 333. plenarforsamling af 28.-29. februar 1996, mødet den 29. februar 1996, med et flertal af stemmer for og 2 stemmer hverken for eller imod følgende udtalelse.

1. Generelle bemærkninger

1.1. ØSU godkender Kommissionens forslag og fremsætter følgende bemærkninger.

1.2. Dette direktivforslag supplerer direktiv 94/9/EF om indbyrdes tilnærmelse af medlemsstaternes lovgivning om materiel og sikringssystemer til anvendelse i eksplosionsfarlig atmosfære. Om sidstnævnte direktiv afgav ØSU udtalelse i 1992 (CES 356/92); dets retsgrundlag er artikel 100 A om fjernelse af de tekniske handelshindringer i forbindelse med gennemførelsen af det indre marked.

1.2.1. Det foreliggende forslag er således et supplement, der vedrører anvendelsen af materiel og sikringssystemer. Som ØSU påpegede i udtalelsen fra 1992 (pkt. 2.2.1 og 2.2.2), ville det have været bedre at udarbejde de to direktiver om henholdsvis »konstruktion« og »anvendelse« sideløbende.

1.3. Forslaget er udarbejdet efter omfattende høringer af arbejdsmarkedets parter, de berørte organisationer og instanser samt Det Rådgivende Udvalg for Sikkerhed, Hygiejne og Sundhedsbeskyttelse.

1.4. Forslaget er ikke i strid med subsidiaritetsprincippet, da kun en aktion på fællesskabsplan kan sikre, at beskyttelsen af arbejdstagerne opfylder ensartede, fælles mindstekrav, idet målet er at opnå et ensartet minimum af beskyttelse i de forskellige medlemsstater.

1.5. ØSU glæder sig over den klare og præcise formulering af direktivforslaget, der på grundlag af traktatens artikel 189, stk. 3, forpligter medlemsstaterne til at opfylde de fastsatte mål, idet det overlades til de nationale myndigheder og arbejdsmarkedets parter at bestemme form og midler for gennemførelsen.

1.6. I direktivforslagets betragtninger gøres der rede for nogle af de vigtigste begrundelser for de foreslåede bestemmelser. I øvrigt henleder ØSU Kommissionens opmærksomhed på, at betragtningerne bør formuleres på ensartet måde i de forskellige sprogversioner (f.eks. er nogle af betragtningerne faldet ud i den italienske version).

1.7. ØSU fremhæver endelig betragtningerne i bilaget om forslagets konsekvenser for virksomhederne, især for så vidt angår kravet om særlig hensyntagen til håndværksvirksomheders og andre små og mellemstore virksomheders situation.

2. Særlige bemærkninger

2.1. Den i artikel 2 anførte definition af eksplosiv atmosfære (en blanding af luft og brændbare gasser, dampe osv.) svarer til den, der er givet i direktiv 94/9/EF, artikel 1, idet ustabile kemiske stoffer (der indeholder ilt og brændstof) er undtaget, fordi de er omfattet af forslaget til direktiv om »kemiske agenser« (KOM(95) 155 endelig udg.), som ØSU tidligere har afgivet udtalelse om (CES 1169/93).

2.1.1. Da der bør skelnes nøje mellem de to kategorier af eksplosionsfarlige stoffer, opfordrer ØSU Kommissionen og Rådet til udtrykkeligt at bekræfte, at forslaget om kemiske agenser omfatter de eksplosionsrisici, som er forbundet med kemiske stoffer, der indeholder ilt og brændstof. Endvidere bør uklarheder og overlapninger mellem de to forslag undgås.

2.2. I artikel 4 anføres en række almindelige og specifikke forpligtelser, der pålægges arbejdsgiverne for at beskytte arbejdstagernes sikkerhed og sundhed. Der henvises i denne forbindelse til kravene i artikel 6, 9 og 10 i rammedirektivet 89/391/EØF. ØSU henleder Kommissionens opmærksomhed på, at det i forebyggelsesøjemed også er vigtigt og relevant i dette direktivforslag at henvise til rammedirektivets artikel 8 (arbejdsgivernes forpligtelser) og artikel 13 (arbejdstagernes forpligtelser).

2.2.1. ØSU foreslår endvidere, at Kommissionen i artikel 4, stk. 1, andet led, der omhandler arbejdsområder med eksplosiv atmosfære, i alle sprogversioner anvender udtrykket »tilstrækkeligt tilsyn« (UK: »responsible supervision«). Dette udtryk har en bred betydning og dækker hele spektret af de foranstaltninger, der skal træffes, og som udover det menneskelige tilsyn også bør omfatte anvendelse af instrumenter og moderne teknologi, idet ansvaret i henhold til rammedirektivets artikel 6 påhviler arbejdsgiveren.

2.3. ØSU noterer, at klassificeringen af områder, hvor der kan forekomme eksplosiv atmosfære, og tilhørende kriterier (artikel 5 og bilag I/A, bilag II/B og bilag IV) er af international karakter, idet den er baseret på de standarder, som ISO (Den Internationale Standardiseringsorganisation) og IEC (Den Internationale Elektrotekniske Kommission) har fastlagt. Disse kriterier må forventes at være tilstrækkeligt præcise til at fremme en effektiv harmonisering.

2.4. Med hensyn til artikel 9, stk. 1 og 2, (nyt arbejdsudstyr, der skal anvendes i områder, hvor der kan forekomme eksplosiv atmosfære) noterer ØSU, at skæringsdatoen den 30. juni 2003 er bestemt af hensynet til markedsføringen samt standardiseringen, som varetages af CEN og CENELEC på grundlag af traktatens artikel 100 A og førnævnte direktiv 94/9/EF.

2.4.1. ØSU konstaterer, at direktivets minimumsforskrifter fra ikrafttrædelsestidspunktet skal gælde uden overgangsfrist i tilfælde, hvor arbejdssteder tages i brug for første gang, og hvor der foretages ændringer, udvidelser og/eller omlægninger af arbejdspladser (artikel 9, punkt 3 og 5). Angående arbejdssteder og arbejdsudstyr, der allerede er i anvendelse på ikrafttrædelsestidspunktet, fastlægges i artikel 9, stk. 4, en overgangsfrist for overholdelse af minimumsforskrifterne på tre år.

2.4.2. For at lette håndværks- og mindre industrivirksomheders overholdelse af direktivets forskrifter, er det nødvendigt, at de kompetente organer i medlemsstaterne giver disse virksomheder teknisk og administrativ støtte til dækkende og aktiv gennemførelse af de pågældende bestemmelser. Det vil her være afgørende for direktivets fulde gennemførelse, at arbejdsmarkedets parter deltager på det lokale plan. Hurtig gennemførelse af SAFE-programmet bør støttes aktivt af arbejdsmarkedsparterne i de små og mellemstore virksomheder, hvilket kan betyde et konkret bidrag til direktivbestemmelsernes iværksættelse.

2.5. ØSU noterer, at de tekniske tilpasninger af bilagene (art. 10) vedtages efter fremgangsmåden i artikel 17 i rammedirektivet 89/391/EØF. Da sådanne tilpasninger kan få politiske konsekvenser, understreger ØSU, at arbejdsmarkedets parter spiller en meget vigtig rolle i denne forbindelse. Det Rådgivende Udvalg for Sikkerhed, Hygiejne og Sundhedsbeskyttelse bør derfor spille en større rolle i direktivets gennemførelsesfase. ØSU anmoder Kommissionen om at høre dette udvalg på et tidligt stadium.

2.6. Det i art. 11 beskrevne vademecum med eksempler på, hvordan forskrifter kan overholdes, kan være et nyttigt middel til forebyggelse af ulykker, og det vil forhåbentlig nå ud til en stor målgruppe. ØSU lægger vægt på, at Det Rådgivende Udvalg for Sikkerhed, Hygiejne og Sundhedsbeskyttelse inddrages i udarbejdelsen og senere i ajourføringen af dette vademecum, før det forelægges Rådet, og inden proceduren i artikel 17 i direktiv 89/391/EØF påbegyndes. Vademecummet bør offentliggøres meget hurtigt efter direktivets vedtagelse.

Bruxelles, den 29. februar 1996.

Carlos FERRER

Formand for Det Økonomiske og Sociale Udvalg

() EFT nr. C 332 af 9. 12. 1995, s. 10.